Proteas sal moet lig loop vir McCullum en StokesBen Stokes en Brendon McCullum. Foto: Ian Kington/AFP. ’n Paar wenkbroue het seker gelig (en Gary Kirsten-ondersteuners het beslis gefrons) toe Brendon McCullum as Engeland se nuwe toetsafrigter aangewys is. Die 40-jarige Nieu-Seelander het weliswaar nie veel afrigterservaring op die internasionale verhoog nie, maar sy aggressiewe benadering tot die spel en sy goeie verhouding met Engeland se nuwe kaptein, Ben Stokes, het ’n deurslaggewende rol in sy aanstelling gespeel. Sedertdien speel Engeland die tipe krieket wat die Proteas onder Mickey Arthur se leiding sonder enige sukses in die 2007-Wêreldbeker wou gespeel het: Onverskrokke krieket. Die Engelse het pas die vyfde toets teen Indië op Edgbaston met sewe paaltjies gewen nadat hulle 378 lopies vir ’n oorwinning moes aanteken. Honderdtalle deur Joe Root (142) en Jonny Bairstow (114) het die wa deur die drif getrek. ’n Glimlaggende Stokes het later gesê dat hy eintlik gewens het dat Indië ’n teiken van 450 lopies opgestel het; net sodat hy kon sien of sy span dit ook kon jaag. Wat veral indrukwekkend was, was die tempo waarteen die Engelse gekolf het. Root het teen ’n treftempo van meer as 80 gekolf, terwyl Bairstow 16 grenshoue in sy beurt van 145 aflewerings gemoker het. “As span het ons geweet wat ons wil doen. Ons wou vanuit die staanspoor aggressiewe krieket speel om die teiken verby te steek. Ons teenstanders mag dalk beter as ons wees, maar hulle is beslis nie dapperder as ons nie,” het Stokes gesê. Hoewel die nuwe Engelse benadering tot die spel vir hope vermaak sorg, is iemand soos Steve Smith maar nog ’n bietjie skepties. “Selfs iemand soos Alex Lees het uit sy kolfkampie gestorm toe hy nog nie baie lopies agter sy naam gehad nie. Dit is beslis opwindend, maar ek weet nie so mooi of dit volhoubaar is nie,” het die Australiese kolwer gesê. “Gaan hulle dieselfde kan doen op ’n groen blad wanneer boulers soos Pat Cummins en Mitchell Starc op alle suiers vuur? Ek weet darem nie so mooi nie.” Die Proteas weet darem wat om te verwag wanneer hulle op 27 Julie in die eerste toets op Bristol teen Engeland te staan kom: Flitsende kolwe, vurige boulwerk en hope aggressie.